Иван Вазов
Пред бюста на Торквато Тасо в Пинчио

chitanka.info

Империйте и времената

        покрива ги прахът, на

цезарите имената

        небрежно се четат.

Тук статуи верига цяла.

        Кои са те — не знам.

Нерон, Тиберий, Каракала

        очакват тимиам.

Глупци, съдбата с вас се гаври

        и векът ви бега!…

Пред туй чело, покрито с лаври,

        запирам се сега.

О, гений, само твойта слава

        живее без конец

и времето раззеленява

        Торкватовий венец.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.